**Ο ΕΛΛΗΝΑΣ**

***1-Πρόλογος***

*(Γενικό σχόλιο πάνω στην ιδιαιτερότητα των Ελλήνων ως λαού)*

Ο Έλληνας παρουσιάζει μια περίπλοκη και δουλεμένη στους αιώνες προσωπικότητα, που διαμορφώθηκε με την επίδραση πολλών παραγόντων, όπως το κλίμα, οι ιστορικές περιπέτειες, οι επαφές με άλλους λαούς, η θρησκεία. Μέσα από όλα αυτά τα στοιχεία αναδύθηκε η προσωπικότητα του Έλληνα, που με τη σειρά της συχνά επηρέασε την ιστορική του πορεία και επέδρασε στη γενικότερη εξέλιξή του.

***2-Κύριο θέμα***

**Α- Οι αρετές της προσωπικότητας του Έλληνα**

* Η φιλοπεριέργεια και η δίψα για μάθηση (π.χ. θαλάσσιες εξορμήσεις, αποικίες, ανάπτυξη των επιστημών και της φιλοσοφίας), το περίφημο ελληνικό δαιμόνιο.
* Η αγάπη για την περιπέτεια και για το νέο (βλ. Οδυσσέας)
* Η τήρηση του μέτρου (→ «Πᾶν μέτρον ἄριστον»)
* Η φιλοπατρία (που εκδηλώθηκε στους ένδοξους εθνικοαπελευθερωτικούς αγώνες από την αρχαιότητα μέχρι σήμερα)
* Η θρησκευτικότητα συνδυασμένη με έναν βαθύ ανθρωπισμό.
* Η αγάπη για τη δημοκρατία και το δίκαιο (π.χ. αρχαία ελληνική δημοκρατία, σύγχρονοι δημοκρατικοί αγώνες)
* Η ευαισθησία και η αγάπη για την ομορφιά (βλ. λιτές αλλά μεγαλόπρεπες καλλιτεχνικές δημιουργίες, σεμνή και καλαίσθητη λαϊκή τέχνη)
* Ο ανθρωπισμός, η ανθρωπιά (→ ανθρωποκεντρικός πολιτισμός)
* Το ελληνικό φιλότιμο, η αίσθηση της τιμής
* Η φιλοξενία, η ζεστασιά, η καταδεκτικότητα (π.χ. ο «Ξένιος Ζεύς» από την αρχαιότητα ήταν προστάτης της φιλοξενίας, ενώ οι αρχές αυτές ζωντανεύουν και σήμερα στον τουρισμό)
* Ο αυθορμητισμός, η αισιοδοξία, η ζεστή εκδήλωση των συναισθημάτων, το πάθος για τη ζωή
* Η περηφάνια, το αδούλωτο φρόνημα, η λεβεντιά, η μαχητικότητα, το θάρρος (που βοήθησαν τον λαό να επιβιώσει μέσα από δύσκολες ιστορικές συγκυρίες)
* Η τάση συσπείρωσης και ομοψυχίας σε δύσκολες στιγμές

**Β-Τα αρνητικά στοιχεία της προσωπικότητας του Έλληνα**

Η φύση και οι ιστορικές συγκυρίες έχουν προσδώσει ωστόσο κάποια αρνητικά χαρακτηριστικά στον Έλληνα, που επιδρούν ανασταλτικά στην εξέλιξή του ***(→ μετάβαση)***

* Έλλειψη προγραμματισμού και οργάνωσης, προχειρότητα και ανευθυνότητα (→ δυσκαμψία στον κρατικό μηχανισμό, καθυστέρηση της ανάπτυξης)
* Ανευθυνότητα, ασυνέπεια, νωθρότητα
* Έντονος ατομικισμός, αδιαφορία για το κοινό καλό
* Αρχομανία και επιθυμία διάκρισης με κάθε μέσο (που οδηγεί στην έξαρση των παθών και σε συγκρούσεις)
* Διχόνοια και έλλειψη ομοψυχίας, που οδηγεί συχνά σε εμφύλιες διαμάχες
* Τάση για απειθαρχία στους νόμους και παρεξήγηση της έννοιας της ελευθερίας (→ ασυδοσία, φοροδιαφυγή, το κράτος δεν ευνομείται)
* Αγνωμοσύνη απέναντι σε μεγάλες προσωπικότητες της φυλής (βλ. Σωκράτη, Θεμιστοκλή, Κολοκοτρώνη) και ιστορική αμνησία, που οδηγεί σε επανάληψη ιστορικών λαθών
* Καχυποψία, κακοπιστία, κουτοπονηριά (βλ. φοροδιαφυγή, ρουσφέτι), που οδηγούν σε δυσκαμψία της εθνικής και πολιτικής ζωής.
* Εθνικό σύμπλεγμα κατωτερότητας έναντι των άλλων ευρωπαϊκών λαών, που οδηγεί στην ξενομανία.
* Το πάθος και η υπερβολική προσκόλληση στα πιστεύω του, που τον οδηγεί συχνά στο φανατισμό.

**Γ-Στάση που πρέπει να υιοθετήσει ο σύγχρονος ελληνισμός**

Ο Ελληνισμός έχει τη δυνατότητα να απαντήσει στις προκλήσεις των καιρών με επιτυχία και να παίξει δυναμικό ρόλο στις ευρωπαϊκές και στις παγκόσμιες εξελίξεις, αρκεί να αξιοποιήσει τα θετικά του στοιχεία και να δουλέψει σκληρά για την αποβολή των αρνητικών ***(μετάβαση)***. Χρειάζεται λοιπόν:

* Ομόνοια και εθνική ομοψυχία, για την αντιμετώπιση των εσωτερικών και των εξωτερικών προβλημάτων
* Πολιτική συνέπεια και υπερκομματική λογική, για να διδασκόμαστε από τα λάθη μας και να μην τα επαναλαμβάνουμε.
* Εθνική αυτογνωσία, για καλλιέργεια των θετικών στοιχείων και καταπολέμηση των αρνητικών
* Συνέπεια και ευθύνη, επίγνωση της κατάστασης και αυτοπεριορισμός, ενίοτε ακόμα και θυσίες, για την επίλυση των προβλημάτων και την προσαρμογή στις νέες συνθήκες
* Δυναμική και περήφανη παρουσία στην κοινωνία των εθνών
* Τόνωση των πολιτισμικών μας στοιχείων, σεβασμός στο παρελθόν, διατήρηση της παράδοσης και της ζωντανής μας γλώσσας
* Αξιοποίηση της κλασικής ανθρωπιστικής παιδείας του ελληνισμού και προβολή των διαχρονικών αξιών της, αλλά και εκσυγχρονισμός της παιδείας, προκειμένου να ανταποκριθεί στις σύγχρονες ανάγκες.
* Συλλογική προσπάθεια, αγώνας και συνεχής προσπάθεια για αυτοβελτίωση και εξέλιξη.

***3-Επίλογος***

*(Συμπέρασμα – γενικό σχόλιο)*

Η μακραίωνη ιστορική πορεία του ελληνισμού έχει αποδείξει πως δε μας λείπουν οι αρετές και οι ικανότητες. Η προσπάθεια για αποφυγή των γνωστών ιστορικών λαθών, για αντιμετώπιση των αρνητικών στοιχείων και αξιοποίηση των θετικών θα αποτελέσει έναυσμα για μια δυναμική παρουσία της Ελλάδας στο πλαίσιο της κοινωνίας των εθνών.